Foto: Inquam Photos

Președintele Senatului a declarat la emisiunea „În fața ta” de la Digi24 că procurorul șef al DNA ar trebui să își dea demisia, în contextul deciziei CCR care „a sancționat sever intervenția DNA în activitatea Executivului”. Interviul luat președintelui Senatului de jurnaliștii Claudiu Pândaru și Florin Negruțiu se difuzează duminică, de la ora 13.00.

Amintim că judecătorii CCR au decis că există un conflict juridic între Direcția Națională Anticorupție și Guvern, în ceea ce privește anchetarea de către DNA a modului în care a fost elaborată Ordonanța de Urgență 13.

„După decizia CCR care a sancționat sever intervenția DNA în activitatea Executivului am spus că ar fi fost normal ca după un astfel de gest care dovedește până la urmă... nu cred că e vorba de o necunoaștere a elementelor fundamentale constituționale, ci lucruri de alta natură, că Kovesi să-și dea demisia. Nu mi-am schimbat părerea pentru că e o încalcare extrem de gravă a Constituției”, a spus Călin Popescu Tăriceanu la emisiunea „În fața ta” de la Digi24.

În context, șeful Senatului a vorbit de „încălcarea separației puterilor în stat” și de „destabilizarea instituțiilor statului”.

„Când patronezi o astfel de acțiune ca procuror șef DNA îți asumi o responsabilitate și asta nu a fost una oarecare, ci o gravă încălcare a separației puterilor în stat. (...) Am văzut că parcă n-au înțeles cât de gravă a fost acțiunea lor, lucru care duce la destabilizarea instituțiilor statului. Până la urmă ține și de o anumită cultură politică democratică care pare să nu fie proprie unora dintre cei care lucrează în sistem”, a adăugat Tăriceanu.

Grațierea, parte a unui pachet legislativ

Președintele Senatului a precizat, răspunzând la o întrebare, că grațierea va fi inclusă într-un pachet legislativ de măsuri elaborat de Ministerul Justiției și care urmează să fie dezbătute în Parlament.

„Grațierea va fi una din componentele unui pachet de măsuri pe care ministrul Justiției le va propune din ce am discutat cu domnia sa pentru a rezolva măcar parțial problema din închisori, conform recomandărilor pe care le-a făcut Curtea Europeană a Drepturilor Omului”, a spus Tăriceanu.

Întrebat dacă ordonanța grațierii a fost o greșeală, Tăriceanu spune că „cel puțin o inabilitate a fost” care a adus costuri la nivelul modului în care este văzută România de statele UE.